Nos Mercator decanus capelle Ducis et magister Albericus decanus Christianitatis Dyuionensis notum facimus uniuersis presentes litteras inspecturis quod nos quasdam litteras sigillatas sigillo bone memorie Petri Dei gratia quondam Sancte Romane Ecclesie presbiteri cardinalis tituli Sancti Grisogoni Apostolice Sedis legati uerbo ad uerbum legimus et diligenter inspeximus non abolitas non cancellatas nec in aliqua parte sui uitiatas quarum tenor talis est: Petrus Dei grati Sancte Romane Ecclesie presbiter cardinalis tituli Sancti Grisogoni Apostolice Sedis legatus omnibus ad quos presentes littere peruenerint salutem in Domino. Notum sit uniuersitati uestre quod Guiardus miles de Fauerna in presentia nostra constitutus libere et sine omni conditione concessit in perpetuam elemosinam abbatie Beati Stephani Dyuionensis quicquid iuris habebat et reclamabat in uilla que dicitur Quintiniacus et abbatem eiusdem ecclesie coram nobis et multis aliis de eadem elemosina inuestiuit. Dux etiam Burgundie idem donum nobis presentibus laudauit et quicquid ipse habebat uel habiturus erat in eadem uilla quolibet titulo eidem abbatie in perpetuum concessit et se deffensurum promisit ut igitur hoc donum perpetuis temporibus inconcussum et firmum permaneat presenti scripto fecimus annotari et sigilli nostri impressione muniri. Nos autem supradicti decani Diuionenses predictis litteris a nobis diligenter inspectis et lectis presenti transcripto sigilla nostra apposuimus in testimonium predictorum. Actum anno Domini M° CC° quinquagesimo nono mense iunio.